# **КОМИ РЕСПУБЛИКАСА ОЛАНПОДУВ ЁРДЛÖН ШУÖМ**

Олан условиеяс бурмöдöмын нуждайтчысь гражданалы, кодъяс сувтісны учёт вылö 2005 во тöвшöр тöлысь 1 лунöдз, пырöны «Ветеранъяс йылысь» Федеральнöй оланпаслöн 14, 16 да 21 статьяясöн да «Россия Федерацияын вермытöмъясöс социальнöя дорйöм йылысь» Федеральнöй оланпаслöн 17 статьяöн урчитöм категорияясö, олан жыр ньöбöм вылö öтчыдысь мынтан сьöм сетан пöрадокса 24 пунктлысь (1 №-а содтöд) да Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 26, 28 да 32-1 пунктъяслысь (2 №-а содтöд), кутшöмъясöс вынсьöдöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмысь 1 пунктлöн 1 да 2 подпунктъясöн, оланподувлы лöсялöмсö прöверитöм йылысь гражданка Лариса Дмитриевна Качановалöн норасьöм серти делö кузя

Сыктывкар 2012 вося урасьöм тöлысь 9 лун

Коми Республикаса Оланподув Ёрд, кöні нуöдысьнас вöлі П.Ф. Пунегов, ёрдысьяснас М.Г. Агранович, Д.Н. Басманов, А.В. Проскуров,

кöні участвуйтісны гражданка Л.Д. Качанова, Коми Республикаса Правительствоöс петкöдлысьяс Л.Л. Гарбуз – Коми Республикаса Юралысьлöн да Коми Республикаса Веськöдлан Котырлöн Государственно-правовöй веськöдланінса бюджетнöй да гражданскöй оланпастэчас юкöнса начальник, И.М. Нихельман - Коми Республикалöн йöзлы отсöг сетан агентствоын йöзöс социальнöя доръян юкöнын анализ да оланпастэчас сöвмöдан юкöнса консультант, А.В. Юдин – Коми Республикаса прокуратуралöн федеральнöй оланпастэчас збыльмöдöм бöрся видзöдан веськöдланiнлöн юкöнса старшöй прокурор,

Коми Республикаса Оланподувлöн 96 статьяö, «Коми Республикаса Оланподув Ёрд йылысь» Коми Республикаса Оланпаслöн 3 статьяса медводдза юкöнлöн 2 пунктö, 32, 78, 79, 80, 81, 90 да 91 статьяясö кутчысьöмöн,

видлаліс ёрдын восьса заседаниеын Олан условиеяс бурмöдöмын нуждайтчысь гражданалы, кодъяс сувтісны учёт вылö 2005 во тöвшöр тöлысь 1 лунöдз, пырöны «Ветеранъяс йылысь» Федеральнöй оланпаслöн 14, 16 да 21 статьяясöн да «Россия Федерацияын вермытöмъясöс социальнöя дорйöм йылысь» Федеральнöй оланпаслöн 17 статьяöн урчитöм категорияясö, олан жыр ньöбöм вылö öтчыдысь мынтан сьöм сетан пöрадокса 24 пунктлöн (1 №-а содтöд) да Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 26, 28 да 32-1 пунктъяслöн (2 №-а содтöд), кутшöмъясöс вынсьöдöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмысь 1 пунктлöн 1 да 2 подпунктъясöн, оланподувлы лöсялöмсö прöверитöм йылысь делö.

Видлалан помканас лоис гражданка Л.Д.Качановалöн норасьöмыс Коми Республикаса Веськöдлан котырлöн вензяна Шуöмлöн положениеяслысь оланподувлы лöсялöмсö прöверитöм йылысь. Л.Д. Качанова серти, найö торкöны сылысь оланподувса инöдъяссö, кыдз гражданинлысь, коді вузаліс олан жыр мортлы, кодöс оланпас дасьтысь пыртіс ветеранъяс категорияö да могмöдіс сійöс оланін мынтысьтöг босьтан инöдöн. «Коми Республикаса Оланподув Ёрд йылысь» Коми Республикаса Оланпаслöн 78 статья серти Л.Д. Качановалöн норасьöмыс лоö позянаöн.

Видалалан подувнас лои аддзöм гöгöрвотöмлун сы серти, лöсялöны-ö вензяна нормативнöй положениеясыс Коми Республикаса Оланподувлы.

Ёрдысь-докладчик Д.Н. Басмановлысь юöртöмсö, кыкнанладорсаяслысь висьтасьöм кывзöм бöрын, сетöм документъяс да мукöд материал видлалöм бöрын Коми Республикаса Оланподув Ёрд

ш у и с:

1. «Ветеранъяс йылысь» Федеральнöй оланпаслöн 21 статья серти пöгибнитöм (кулöм) войнаса вермытöмъяслöн, Великöй Отечественнöй войнаса участникъяслöн да боевöй тышса ветеранъяслöн семьяö пырысьяслы сетöны социальнöй отсöг мераяс, на лыдын олан условиеяс бурмöдöмын нуждайтчысьясöс федеральнöй сьöмкуд тшöт весьтö оланінöн могмöдöм, мый збыльмöдчö тайö оланпаслöн 23.2 статьяса положениеяс серти. Пöгибнитöм (кулöм) войнаса вермытöмъяс, Великöй Отечественнöй войнаса участникъяс да боевöй тышса ветеранъяс семьяö пырысьяслöн оланінöн могмöдан социальнöй отсöг босьтöм вылö инöдыс эм öтчыдысь, та дырйи оланінöн могмöдöны налöн эмбура оланног вылö видзöдтöг.

Вылынджык пасйöм Федеральнöй оланпаслöн 23.2 статьяса вын серти Россия Федерация сетіс социальнöй отсöг мераяс сетан уджмогъяссö Россия Федерацияса субъектъяслöн государственнöй власьт органъяслы.

Федеральнöй оланпастэчас збыльмöдöм могысь лэдзöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» 2006 вося йирым тöлысь 6 лунся 69-РЗ №-а Коми Республикаса Оланпас, кодлöн преамбулаын индöма, мый «Ветеранъяс йылысь» Федеральнöй оланпаслöн 14, 16 да 21 статьяясöн урчитöм категорияясö пырысь гражданаöс оланінöн могмöдан формаöн лоö Коми Республикаса Веськöдлан котырöн урчитöм пöрадок серти олан жыр ньöбöм вылö öтчыдысь мынтан сьöм сетöм.

Коми Республикаса Веськöдлан котыр 2010 вося рака тöлысь 22 лунö примитіс «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» 58 №-а Шуöм, да «Ветеранъяс йылысь» Федеральнöй оланпас подув вылын вынсьöдöма Олан условиеяс бурмöдöмын нуждайтчысь гражданалы, кодъяс сувтісны учёт вылö 2005 во тöвшöр тöлысь 1 лунöдз, пырöны «Ветеранъяс йылысь» Федеральнöй оланпаслöн 14, 16 да 21 статьяясöн да «Россия Федерацияын вермытöмъясöс социальнöя дорйöм йылысь» Федеральнöй оланпаслöн 17 статьяöн урчитöм категорияясö, олан жыр ньöбöм вылö öтчыдысь мынтан сьöм сетан пöрадок (Шуöм дорö 1 №-а содтöд) да Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадок (Шуöм дорö 2 №-а содтöд).

Коми Республикаса Веськöдлан котырлöн Шуöм серти лöсялана социальнöй мынтöмъяс сетöм пыртöма Коми Республикаса йöзлы отсöг сетан агентствоса (водзö – Агентство) уджмогъясö.

Олан жыр вузалысьяс тшöт вылö öтчыдысь мынтан сьöм вуджöдöм могысь граждана (найöс петкöдлысьяс) вайöны либö ыстöны Агентствоö уведомлениеа заказнöй письмööн гражданин олан местаын инасьöм канму услугаяс сетан шöринъяс пыр öтчыдысь мынтан сьöм вуджöдöм вылö шыöдчöмъяс форма серти, мый сетöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмлöн 4 содтöдын, мукöд документ лыдын – олан жыр вылö инöдсö дзескöдöмöн (сьöктöдöмöн), олан жыр вылö киын кутан инöд государственнöя регистрируйтöм йылысь эскöдангижöд копия (Пöрадоклöн 24 пунктса 3 подпункт (№ 1-а содтöд).

Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан Пöрадокса 26 пунктын 2 подпунктлöн «в» подпункт (2 №-а содтöд) урчитö, мый Агентствоöн олан жыр вузалысьяс тшöтъяс вылö öтчыдысь мынтан сьöм вуджöдöм могысь граждана (найöс петкöдлысьяс) вайöны либö ыстöны Агентствоö уведомлениеа заказнöй письмööн гражданин олан местаын инасьöм канму услугаяс сетан шöринъяс пыр öтчыдысь мынтан сьöм вуджöдöм вылö шыöдчöмъяс форма серти, мый сетöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмлöн 4 содтöдын, да мукöд документ лыдын сетöны олан жыр вылö инöдсö дзескöдöмöн (сьöктöдöмöн) олан жыр вылö киын кутан инöдлысь вуджöмсö государственнöй регистрируйтöм йылысь эскöдангижöд копия.

Индöм Пöрадоклöн 28 пункт серти (2 №-а содтöд) Агентство гражданинöн (сiйöс петкöдлысьöн) öтчыдысь мынтан сьöм вуджöдöм вылö шыöдчöм сетан лунсянь дас уджалан лунöн видлалö гражданинöн сетöм документъясын индöм юöръяссö да примитö öтчыдысь мынтан сьöм вуджöдöм (оланiн ньöбöм вылö социальнöй мынтöм) йылысь помшуöм.

Кор гражданин-кокньöд босьтысьлöн банк тшöт серти сёрнитчöмлöн помасис выналан кадколастыс, гражданин-кокньöд босьтысь кувсис, Агентство примитiс öтчыдысь мынтан сьöм сылы вуджöдны öткажитан помшуöм, Агентство дугöдiс сыкöд сёрнитчöмлысь вынсö, Агентство мöдöдö банкö Агентствоöн индöм гражданинлöн банкса тшöт вылö вуджöдöм öтчыдысь мынтан сьöм бöр бергöдöм йылысь гижöда корöм, индöм лоöмторъяс лоан либö казялан кадпассянь вит уджалан лунöн (2 №-а содтöдын Пöрадоклöн 32-1 пункт).

1.1. Гражданка Л.Д. Качанова вензьö нормативнöй инöда актлöн индöм положениеяслöн оланподувлы лöсялöм серти. Шыöдчысь да ветеран Е.И. Черных костын вöлi кырымалöма олан жыр ньöбан-вузалан сёрнитчöм. Сёрнитчöмсö регистрируйтöма оланпасöн урчитöм пöрадок серти, сетöма олан жыр вылö инöдсö сьöктöдöмöн олан жыр вылö киын кутан инöд государственнöй регистрируйтöм йылысь эскöдангижöд. Патера ньöбысь сетіс Пöрадокöн урчитöм кадö Агентствоö Л.Д. Качановалы öтчыдысь мынтан сьöм вуджöдöм йылысь шыöдчöм, сы дорö олан жыр ньöбан-вузалан артмöдчöмсö эскöдысь документъяс содтöмöн. Век жö, öтчыдысь мынтан сьöмсö Л.Д. Качановалы абу вöлі вуджöдöма сы вöсна, мый Агентствоöн вöлі йöзöдöма Е.И. Черныхöс олан условиеяс бурмöдöмын нуждайтчысь гражданалöн республиканскöй лыддьöгысь киритöм йылысь тшöктöд. Тайö помшуöмсö вöлі примитöма сетöм документъяссö видлалан кадколастö Е.И. Черныхлöн-кокньöд босьтысьлöн кулöм понда. Сыктывкарса карса ёрдлöн 2011 во косму тöлысь 21 лунся помшуöм серти, кодöс кольöма вежсьытöг Коми Республикаса Медвылыс Ёрд Президиумлöн 2011 во кöч тöлысь 28 лунся шуöмöн, Агентстволысь вöчöмъяссö лыддьöма оланпастэчас корöмъяслы паныдаöн. Шыöдчысь Л.Д. Качанова чайтö, мый Коми Республикаса Веськöдлан котырлöн Шуöмын вензяна положениеясöн вöдитчигöн артмöны условиеяс, кор сылысь кыдз эмбур кутысьлысь мынтысьтöг мырддьöма олан жыр гражданка-кокньöд босьтысьлы вылö да сылöн рöдкутысьлы вылö, да тайöн торкöма сылысь оланподувса инöдъяссö, кутшöмъясöс гарантируйтöма Коми Республикаса Оланподувлöн 11, 12, 15 (коймöд юкöн), 16, 18 (коймöд юкöн), 36 (медводдза юкöн), 41, 49 (медводдза юкöн) статьяса положениеясöн.

«Коми Республикаса Оланподув Ёрд йылысь» Коми Республикаса Оланпаслöн 3 статья медводдза юкöнса 2 пунктлöн положениеяс серти Коми Республикаса Оланподув Ёрд аддзö делöяс вылö стöч вочакыв гражданалысь оланподувса инöдъяссö да вöляяссö нормативнöй инöда актöн, кутшöмöн вöдитчисны либö колö вöдитчыны тайö делöын, торкöм вылö норасьöмъяс серти.

Делöса материалъяс, а сідзжö ассьыс видзöдлассö гöгöрвоöдöм могысь шыöдчысьöн вайöдöм мöвпъяс анализируйтöм бöрын Коми Республикаса Оланподув Ёрд кывкöрталіс, мый Олан условиеяс бурмöдöмын нуждайтчысь гражданалы, кодъяс сувтісны учёт вылö 2005 во тöвшöр тöлысь 1 лунöдз, пырöны «Ветеранъяс йылысь» Федеральнöй оланпаслöн 14, 16 да 21 статьяясöн да «Россия Федерацияын вермытöмъясöс социальнöя дорйöм йылысь» Федеральнöй оланпаслöн 17 статьяöн урчитöм категорияясö, олан жыр ньöбöм вылö öтчыдысь мынтан сьöм сетан пöрадокса 24 пунктлöн (1 №-а содтöд) положениеясöн Л.Д. Качановалöн делöын эз вöдитчыны. Збыль вылас сылöн делöын вöдитчисны Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 26 да 28 пунктъяслöн (2 №-а содтöд) положениеясöн. Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 32-1 пунктлöн (2 №-а содтöд) положениеясöн Л.Д. Качановалöн делöын тшöтш эз вöдитчыны, сы вöсна мый шыöдчысь серти вензяна норма регулируйтö сöмын Агентствоöн граждана тшöтъяс вылö водзджык вуджöдöм öтчыдысь мынтан сьöмлысь бöр бергöдан пöрадоксö. Татшöм ногöн, Коми Республикаса Оланподувлöн 96 статьяса да «Коми Республикаса Оланподув Ёрд йылысь» Коми Республикаса Оланпаслöн 3 статьяса сюрöс вылö видзöдöмöн, «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмысь индöм положениеяслöн оланподувлы лöсялöм видлалöмыс оз пыр Коми Республикаса Оланподув Ёрд компетенцияö.

Висьталöмкöд йитöдын тайö делö серти видлалöмыс сійö юкöнын, коді йитчöма Олан условиеяс бурмöдöмын нуждайтчысь гражданалы, кодъяс сувтісны учёт вылö 2005 во тöвшöр тöлысь 1 лунöдз, пырöны «Ветеранъяс йылысь» Федеральнöй оланпаслöн 14, 16 да 21 статьяясöн да «Россия Федерацияын вермытöмъясöс социальнöя дорйöм йылысь» Федеральнöй оланпаслöн 17 статьяöн урчитöм категорияясö, олан жыр ньöбöм вылö öтчыдысь мынтан сьöм сетан пöрадокса 24 пунктлöн (1 №-а содтöд) да Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 32-1 пунктлöн (2 №-а содтöд) положениеяслысь оланподувлы лöсялöмсö видлалöмкöд, «Коми Республикаса Оланподув Ёрд йылысь» Коми Республикаса Оланпаслöн 63 статьялöн корöмъяс серти колö дугöдны.

1.2. Коми Республикаса Оланподув Ёрд, «Коми Республикаса Оланподув Ёрд йылысь» Коми Республикаса Оланпаслöн 68, 80 статьяяс вылö мыджсьöмöн, лöсьöдö шуöмъяс да кывкöртöдъяс сöмын шыöдчöмын индöм юöртöмтор серти да актлöн сöмын сiйö юкöн серти, кодлысь Оланподувлы лöсялöм серти гöгöрвотöмлунсö тöдчöдöма. Таысь петö, мый Коми Республикаса Оланподув Ёрдлöн видлаланторнас тайö делö серти лоöны Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса (водзö – Пöрадок) 26 да 28 пунктъяслöн положениеясыс, сійö юкöнын, кутшöмын урчитöма, мый Агентствоöн урчитöм кадколастö öтчыдысь мынтан сьöм вуджöдöм йылысь помшуöм примитöм могысь колана условиеöн лоö ветеранъясöн сьöм вуджöдöм йылысь шыöдчöмкöд öттшöтш олан жыр ньöбан-вузалан артмöдчöмлысь государственнöй регистрируйтöмсö вынсьöдысь эскöдангижöд сетöм.

2. Коми Республикаöс демократическöй инöда канмуöн шуигöн Коми Республикаса Оланподув мыджсьö сы вылö, мый оланпаслы колö видзны киын кутан инöдсö, пыдди пуктыны быдöнлысь эмбур, сійöс ас киын кутöм, сыöн вöдитчöм да веськöдлöм вылö инöдсö (12 статья). Сiдзжö Коми Респуликаса Оланподув социальнöй канму могъяс серти (36 статья) быдöнлы гарантируйтö социальнöя могмöдöм арлыд серти, висигöн, вермытöмлун, вердысьöс воштöм вöсна, челядьöс быдтöм вылö да оланпасöн урчитöм мукöдтор вöсна (40 статья, 1 юкöн). Татшöм жö положениеяс эмöсь Россия Федерацияса Оланподувлöн 7, 35 да 39 статьяясын.

Гражданалöн сійö либö мöд категориялы сетан социальнöй дорйöмлысь стöч ногъяс да йöрышъяс урчиттöг Россия Федерацияса Оланподув пыртö лöсялана регулируйтöмсö оланпас лöсьöдысь уджмогъясö. Оланпас лöсьöдысьлöн, социальнöй дорйöмын мераяссö урчитігöн, эмöсь паськыд бöръян позянлунъяс, сылöн эм инöд бöрйыны социальнöй дорйöмын стöч мераяссö, урчитны на вылö инöд кутысь йöзöс, налысь сетан пöрадок да условиеяс.

2.1. Россия Федерацияын ветеранъясöс социальнöя дорйöмлысь инöда гарантияяс вынсьöдöма «Ветеранъяс йылысь» Федеральнöй оланпасын, кöнi урчитöма социальнöя доръян мераяс тэчас, кутшöмъясöс веськöдöма, кыдз индöма оланпас преамбулаын, ветеранъяслысь, на пöвстын тшöтш Великöй Отчественнöй войнаса ветеран-инвалидъяс, лöсялана олöмсö, водзмöстчана уджалöмсö могмöдысь, йöз пöвстын найöс лэптöм да пыдди пуктöм могмöдысь условиеяс лöсьöдöм вылö, а сiдзжö налы содтöд инöд да кокньöд сетöм вылö.

Пасйöм Федеральнöй оланпаслöн 23.2 статьяса медводдза юкöн серти Россия Федерацияса субъектъяслöн государственнöй власьт органъяслы сетöма ветеранъяслы жилищно-коммунальнöй услугаясысь мынтан да федеральнöй сьöмкуд тшöт весьтö оланiнöн могмöдан социальнöй отсöг сетан уджмогъяс.

Вылынджык индöм статьяса 6 пункт серти тайö социальнöй отсöгыслысь формасö урчитöны Россия Федерацияса субъектлöн нормативнöй инöда актъяс, та дырйи 23.2 статьяса 3 пунктлöн 2 подпунктын индöма, мый оланiнöн могмöдöм вылö сьöм мындаыс, мый урчитöма Россия Федерацияса субъектъяслöн сьöмкудъяслы вештöдъяс Федеральнöй фондöн, артавсьö тайö социальнöй отсöг вылö инöд кутысь морт лыд серти.

Федеральнöй оланпас лöсьöдысьлысь тшöктöмъяссö збыльмöдöм могысь Коми Республикаса Веськöдлан котыр 2010 во рака тöлысь 22 лунся 58 №-а шуöмöн вынсьöдіс Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадок (Шуöм дорö 2 №-а содтöд). Тайö Шуöмлöн 1 пункт серти социальнöй дорйöмын индöм мералöн сетан форманас лоö оланін ньöбöм вылö öтчыдысь сетан субсидия федеральнöй бюджетса сьöм тшöт весьтö, кутшöмöс урчитöны лöсялана во кежлö Вештöдъяс федеральнöй фонд пытшкын да сетöны субвенцияясöн Коми Республикаса сьöмкудйö.

Тадзикöн, индöм мынтан сьöмыс лоö буретш олан условиеяс бурмöдöмын нуждайтчысь ветеранъясöс оланінöн могмöдан ногöн.

Татшöм кокньöдлысь сетöмсö збыльмöдысь ног серти ветеранъяслы колö асшöра ньöбны ас киын кутöм вылö олан жыръяс, рöскодъяссö тырвыйö либö юкöнöн (кор сёрнитчöм серти олан жырлöн доныс вевтыртö öтчыдысь мынтан сьöмлысь мындасö) федеральнöй бюджет сьöм тшöт весьтö вештöмöн.

Кокьöд босьтысьлöн индöм категорияöн ас киын кутöм вылö оланін ньöбигöн артмысь инöда йитöдъяс регулируйтчöны гражданскöй оланпастэчас нормаясöн.

Россия Федерацияса гражданскöй кодекслöн 558 статьяса мöд юкöнлöн тшöктöмъяс серти олан керка, патера, олан керка да патера юкöн ньöбан-вузалан сёрнитчöм колö государственнöя регистрируйтны, татшöм регистрируйтöм здуксянь сёрнитчöм лыддьысьö кырымалöмöн.

Коми Республикаса йöзлы отсöг сетан агентстволы, кыдз Коми Республикаса олöмö пöртысь власьт органлы да лöсялана мынтысьöмъяс вöчöм вылö федеральнöй сьöмкудйысь торйöдöм финансöвöй средствояс юклысьлы, колö, Россия Федерацияса Веськöдлан котырлöн 2005 во йирым тöлысь 15 лунся 614 №-а шуöмöн вынсьöдöм Ветеранъясöс, вермытöмъясöс да вермытöм челядя семьяяс оланін могмöдын Россия Федерациясянь сетöм уджмогъяс збыльмöдöм вылö федеральнöй сьöмкудйысь Россия Федерацияса субъектъяслöн сьöмкудъясö субвенцияяс сетан правилöяслöн квайтöд юкöнса тшöктöмъяс серти, мöдöдны быд квартал Россия Федерацияса Веськöдлан котырлöн органъясö бюджетса рöскодъяс йылысь подробнöй отчёт, а сідзжö быд кокньöд босьтысь йылысь юöръяс. Канму сьöмлысь рöскодуйтöмсö лыд вылö босьтöм могысь урчитöма пöрадок, мый серти Агентство примитö öтчыдысь мынтан сьöм вуджöдöм йылысь помшуöм ветеранöн (сійöс петкöдлысьöн) лöсялана шыöдчöм да урчитöм лыддьöг серти документъяс сетöм бöрын. Татшöм документъяс лыдын эм тшöтш и олан жыр вылö инöдсö дзескöдöмöн (сьöктöдöмöн) олан жыр вылö киын кутан инöд государственнöй регистрируйтöм йылысь эскöдангижöд.

Оланін вылö оланподув инöд збыльмöдан условиеяс регламентируйтігöн, тшöтш и олан условиеяс бурмöдöмын нуждайтчысь гражданаöн федеральнöй бюджет сьöм тшöт весьтö олан жыръяс ньöбан пöрадок, торйöдан отсöглысь ыджыд йöрышссö тöд вылö босьтöмöн да инöдлысь лоны вермана лёк вылö бергöдöмысь видзчысьöм могысь, оланпас лöсьöдысь вермö урчитны видзöдан содтöд мераяс да öткымын орагнизационно-учётной правилö.

Сійö, мый пыртöма гражданаöн сьöм босьтöм вылö шыöдчöмкöд олан жыр вылö киын кутан инöд государственнöй регистрируйтöм йылысь эскöдангижöд Агенствоö сетан условие, кыдз лöсялана артмöдчöмлысь оланпаслы лöсялöмсö да тайöн ветеранöн ассьыс олан условиеяс бурмöдöмсö эскöдантор, öтчыдысь мынтан сьöм вуджöдöм йылысь помшуöм примитігöн сетöм документъяссö Агентствоöн прöверитöм йылысь условие, веськöдöма федеральнöй бюджетса сьöмлысь справедливöя юклöмсö могмöдöм вылö, шыöдчысьяссянь да олан жыр вузалысьяссянь лоны вермана лёк вылö бергöдöмъясысь видзчысьöм вылö, а сідзжö мукöд гражданалысь инöдъяс да государстволысь тöждъяс дорйöм вылö, та вöсна оз вермы лоны лöсявтöмöн Коми Республикаса Оланпаслöн тшöктöмъяслы.

Тадзикöн, Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 26 да 28 пунктъяслöн (2 №-а содтöд), кутшöмъясöс вынсьöдöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмысь 1 пунктлöн 2 подпунктöн, тайö делö серти вензяна положениеяяс оз мунны паныд Коми Республикаса Оланподувлöн  11, 12, 15 (3 юкöн), 16, 18 (3 юкöн), 34, 36, 40 (1 юкöн) да 65 статьяяслы.

Кор гражданин, коді сетіс киын кутан инöдлысь вуджöмсö государственнöй регистрируйтöм могысь олан жыр ньöбан-вузалан сёрнитчöм, куліс лöсялана эскöдангижöд босьттöдз либö Агентствоö öтчыдысь мынтан сьöм вуджöдöм йылысь шыöдчöм сеттöдз (артмöдчöмлысь условиеяс збыльмöдöм могысь), колö тöд вылын кутны, мый индöмторйыс оз вермы лоны Агентстволы подулöн öткажитны олан жыр вузалысьлöн корöмъяс могмöдöмын. Вензяна Пöрадокса 8 пунктлöн корöмъяс серти öтчыдысь мынтан сьöм сетöм йылысь шыöдчöм сетöмöн да Агентствоöн сетöм эскöдангижöд подув вылын олан жыр ньöбан-вузалан сёрнитчöм кырымалöмöн ветеран висьталіс ассьыс олан условиеяссö бурмöдöм могысь öтчыдысь мынтан сьöм босьтны кöсйöмсö, да тайöн вöчис юридическöя тöдчана став коланаторсö артмöдчöмсö оланпасалöм могысь, но сылöн эз вöв позянлуныс кутчысьны документъяс оформитан став правилöас сыысь зависиттöм лоöмторъяс вöсна.

2.2. Порадоклöн, мыйкöд вензьö шыöдчысь, 27 пунктöн урчитöма олан жыр ньöбан-вузалан сёрнитчöмлöн сюрöс дорö корöмъяс, кутшöмъяс лыдын тайö пунктлöн 3 подпункт серти индöм сы вылö, мый сёрнитчöм серти мынтысьöмсö (тырвыйö либö юкöнöн) вöчöны öтчыдысь мынтан сьöм туйын сетöм сьöм тшöт весьтö.

Гражданаöн сетöм шыöдчöмъяс да олан жыр ньöбöм серти артмöдчöмсö эскöдысь документъяс прöверитöм бöрын Агентство 10 лунöн примитö öтчыдысь сетан сьöм вуджöдöм йылысь помшуöм (Пöрадоклöн 28 пункт).

Вылынджык лыддьöдлöм нормаяс анализируйтöмысь петö, мый Агентстволы, öтчыдысь мынтан сьöм сетöмсö нинöм кö оз джöмдöд, колö быть примитны олан жыръяс вузалысьяс тшöтъяс вылö сьöмлысь лöсялана вуджöдöм йылысь помшуöм, да тайöн колана ногöн збыльмöдны кöсйысьöмсö сылöн условиеяс да оланпас корöмъяс серти.

Подувъяс, кутшöмъяс серти Агентство вермö примитны öтчыдысь мынтан сьöм сетны öткажитöм йылысь либö олан условиеяс бурмöдöмын нуждайтчысьяс лыддьöгысь гражданаöс киритöм йылысь помшуöм, лыддьöдлöма вензяна Пöрадоклöн 15 да 33 пунктъясын. Тайö подувъясыслöн лыддьöгыс тырвыя, сійöс оз позь паськöдöмöн гöгöрвоöдны.

Тадзикöн, уджалысь инöда нормаяс тэчасын öтчыдысь мынтан сьöм сетöмсö джöмдöдысь подув пыдди абу урчитöма олан жыр ньöбан-вузалан артмöдчöм бöрын лоöм ветеранлöн кулöмыс.

Положение, кор Агентство öткажитö урчитöм пöрадок серти регистрируйтöм ньöбан-вузалан артмöдчöмъяс серти сьöм вуджöдöмын ветеранлöн кулöм понда, мунö паныд ставлöн оланпас водзын справедливосьт да юридическöй öткодьлун öтув инöда принципъяслы, кутшöмъясöс вынсьöдöма Коми Республикаса Оланподувлöн 17 статьяын. Тайö принципъясыс, сідз жö, кыдз и Коми Республикаса Оланподувлöн 4 статьяын мортлысь да гражданинлысь государствоöн вынсьöдöм инöдъяссö да вöляяссö мöгмöдан гарантияяс, босьтöны нормативнöй öтувтан медвылыс тшупöд, лоöны подулöн мортлысь оланподувса инöдъяслöн, гражданалöн отраслевöй инöдъяслöн сюрöслы, лоöны быдлаö лöсялан сямаöсь и такöд йитöдын регулируйтöмöн тöдчöны йöзкотыр став йитöдъяс вылö. Тайö принципъяслöн ставлы быть инмöмыс тыдовтчö и мукöд инöда урчитöмъяс серти медшöрлунын, и налöн став субъект вылö паськалöмын.

Инöдъяс да вöляяс омöльтöмыс позяна сöмын сэк, кор тайö колö оланподувса строй, олан этш, дзоньвидзалун, демократия йöзкотырын мукöд йöзлысь законнöй инöдъяссö да кöсйöмъяссö дорйöм могысь (Коми Республикаса Оланподувлöн 18 статья).

Вензяна нормативнöй инöда актöн урчитöм оланін субсидия босьтан пöрадок колö веськöдны ветеранъяслы öтчыдысь мынтан сьöм сетанногсö кокньöдöм да ладмöдöм вылö.

Видлалан делöын буретш гражданалöн шыöдчöмъясыс, кыдз найöс тöдчöдöма «Ветеранъяс йылысь» Федеральнöй оланпаслöн 23.2 статьяса 3.1. пунктын, лоöны кокньöд босьтысьяслöн асланыс инöд збыльмöдöм вылö кöсйöм форманас. Ни федеральнöй оланпас лöсьöдысь, ни вензяна Пöрадок оз тыдовтны, мый олан жыр вузалысьяслы öтчыдысь мынтан сьöм вуджöдöмсö колö вöчны, кор ньöбысь ловъя. Век жö, сійö, мый инöдъясöн вöдитчигöн Агентстволöн Пöрадок положениеяс гöгöрвоöдöмыс мунö паныд оланподувса принципъяслы, висьталö видлалан инöда йитöдъяслöн абу тырмана регулируйтöм йылысь, мый артмöдö инöда нормаяс абу стöч гöгöрвоöдöмлы условиеяссö.

Такöд йитöдын Коми Республикаса Веськöдлан котырлы колö пыртны öтчыдысь мынтан сьöм босьтан урчитöм пöрадокö лöсялана вежсьöмъяс оланін субсидияяс босьтан инöдлысь збыльмöданногсö бурмöдöм могысь. Тайö ногыслы колö лоны гöгöрвоанаöн, тырвыйö прöстöн да збыльмöдігас гражданалы абу сьöкыдöн. Канмулöн эм инöд асшöра бöрйыны социальнöй дорйöмлысь ногъяссö да йöрышъяссö, а сідзжö сійöс сетан формаяясö, инöда регулируйтöмлöн стабильносьт да водзвыв тöдмалан принципъясö кутчысьöмöн. Инöда нормаяслы колö лоны формальнöя урчитöмöн, стöчöн да ясыдöн, не лэдзны гражданаöн ассьыныс инöдъяссö збыльмöдігöн найöн ас кöсйöм серти вöдитчöмсö да дзескöдöмсö.

Висьталöм вылö подуласьöмöн, Коми Республикаса Оланподувлöн 96 статьяса коймöд юкöнö, «Коми Республикаса Оланподув Ёрд йылысь» Коми Республикаса Оланпаслöн 63 статьяö, 66 статьяса медводдза юкöнö, 68 статьяса медводдза, мöд, коймöд да нёльöд юкöнъясö, 69, 80 да 81 статьяясö кутчысьöмöн, Коми Республикаса Оланподув Ёрд

ш у и с:

1. Лыддьыны Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 26 да 28 пунктъяслысь (2 №-а содтöд), кутшöмъясöс вынсьöдöма «Торъя категория гражданаöс оланiнöн могмöдöм кузя социальнöй отсöг сетан форма да пöрадок йылысь» Коми Республикаса Оланпас збыльмöдöм кузя мераяс йылысь» Коми Республикаса Веськöдлан котырлöн 2010 во рака тöлысь 22 лунся 58 №-а шуöмысь 1 пунктлöн 1 да 2 подпунктъясöн, положениеяссö абу паныдаöн Коми Республикаса Оланподувлöн 11, 12, 15 (3 юкöн), 16, 18 (3 юкöн), 34, 36, 40 (1 юкöн) да 65 статьяяслы, найö оз джöмдöдны Коми Республикаса йöзлы отсöг сетан агентствоöс олан жыр ньöбан-вузалан сёрнитчöм государственнöя регистрируйтöм бöрын гражданалöн-кокньöд босьтысьяслöн кулігöн öтчыдысь мынтан сьöм вуджöдöм йылысь помшуöм примитöмын.

2. Тайö Шуöмын эрдöдöм вылынджык индöм нормаяслöн вежöртас лоö ставлы инманаöн да оз сет мöд ногöн сійöс гöгöрвоöдны инöдъясöн вöдитчигöн.

3. Тайö делöын дугöдны видлалöмсö юкöнын, коді йитчöма Олан условиеяс бурмöдöмын нуждайтчысь гражданалы, кодъяс сувтісны учёт вылö 2005 во тöвшöр тöлысь 1 лунöдз, пырöны «Ветеранъяс йылысь» Федеральнöй оланпаслöн 14, 16 да 21 статьяясöн да «Россия Федерацияын вермытöмъясöс социальнöя дорйöм йылысь» Федеральнöй оланпаслöн 17 статьяöн урчитöм категорияясö, олан жыр ньöбöм вылö öтчыдысь мынтан сьöм сетан пöрадокса 24 пунктлöн (1 №-а содтöд) да Олан условиеяс бурмöдöмын нуждайтчысь гражданалы, кодъяс пырöны «Ветеранъяс йылысь» Федеральнöй оланпаслöн 14, 15, 17-19 да 21 статьяясöн урчитöм категорияясö, олан жыр стрöитöм либö ньöбöм вылö öтчыдысь мынтан сьöм сетан пöрадокса 32-1 пунктлöн (2 №-а содтöд) оланподувлы лöсялöмсö прöверитöмкöд.

4. «Коми Республикаса Оланподув Ёрд йылысь» Коми Республикаса Оланпаслöн 73 статья серти тайö Шуöмыс лоö медбöръяöн, оз обжалуйтсьы, пыр жö вынсялö сiйöс йöзöдöм бöрын, уджалö веськыда да оз кор мукöд органсянь да чина йöзсянь эскöдöм.

5. «Коми Республикаса Оланподув Ёрд йылысь» Коми Республикаса Оланпаслöн 72 статья серти тайö Шуöмсö дзик пыр колö йöзöдны «Коми Республикаса государственнöй власьт органъяслöн индöд-тшöктöмъяс» журналын да «Республика» газетын.

Коми Республикаса Оланподув Ёрд